Ekki kosið í 30 ár . Aðalfundur Læknafélags Íslands á Selfossi 17. og 18. september Þau sögulegu tíðindi urðu á aðalfundi Læknafélags Íslands á dögunum að í fyrsta sinn í 30 ár var kosið milli frambjóðenda í stjórn félagsins . Elínborg Bárðardóttir gekk úr stjórninni og í stað hennar lagði stjórnin til að Ragnar Gunnarsson heilsugæslulæknir á Selfossi yrði kjörinn . Aðrir í stjórn gáfu kost á sér aftur en Teitur Guðmundsson bauð sig einnig fram og þar með þurfti að efna til leynilegrar kosningar aðalfundarfulltrúa þar sem velja átti fjóra af fimm frambjóðendum . Kristinn Tómasson , formaður talningarnefndar , kynnti síðan niðurstöðurnar og varð hún á þann veg að sitjandi stjórnarmenn voru endurkjörnir ásamt Ragnari Gunnarssyni . Ögmundur Jónasson heilbrigisráðherra messar yfir læknum . Fundurinn fór fram á Hótel Selfossi að þessu sinni og hófst á fimmtudegi kl. 17 með ávarpi heilbrigðisráðherra , Ögmundar Jónassonar . Hann gerði að umræðuefni óumflýjanlegan niðurskurð ríkisútgjalda sem blasti við á öllum sviðum og þar væri heilbrigðiskerfið engin undantekning . „ Almenna reglan er sú að stofnanir sem ekki sinna heilbrigðisþjónustu með beinum hætti er gert að skera niður um 10% en hinum er gert að skera niður um 5 - 6% . Niðurskurðarkrafan í heilbrigðiskerfinu er að meðaltali á milli 6 - 7% og er geigvænlegur niðurskurður sem kemur ofan á niðurskurð þessa árs upp á 6,7 - 7 milljarða . Það er mjög mikilvægt að okkur takist að gera þetta þannig að kerfið skaðist ekki til langframa . “ Birna formaður hugsar sig um . Ráðherrann sagði að hverri stofnun væri að mestu leyti í sjálfsvald sett hvernig hún stæði að niðurskurði en hann kvaðst þó vilja líta þannig á þessar aðgerðir að þær væru umbótastarf og að þrátt fyrir allt myndu þessar aðgerðir skila heilbrigðiskerfinu sterkara en ella inn í framtíðina . „ Það er verkefnið . „ Hann gerði árangur í aðhaldi við lyfjakostnað að umtalsefni og sagði hann byggja á góðu samstarfi við lækna . „ Við munum halda áfram á þessari braut og taka lyfjaflokkana fyrir hvern af öðrum . Þetta er hins vegar afskaplega viðkvæm umræða og þarf að gæta sín vel þegar teknar eru ákvarðanir um niðurskurð lyfja , sérstaklega sjúkrahúslyfjanna . Þar er mikilvægt að gott samstarf sé við læknastéttina . “ Ráðherrann lýsti sérstakri aðdáun sinni á nýafstöðnu tóbaksvarnaþingi Læknafélags Íslands og sagði lækna hafa þar lagt mikilvæg lóð á vogarskálarnar í baráttunni gegn tóbakinu . Hann sagði ennfremur að sæmilega góð sátt hefði ríkt um skiptingu heilbrigðisþjónustunnar milli opinberra aðila og einkareksturs en kvaðst hafa ákveðnar efasemdir um að landamæri þessa væru á réttum stað . Hann undirstrikaði að hann hefði ekki áhuga á að auka hlut einkarekstrar í heilbrigðisþjónustunni meðan hann fengi einhverju ráðið . Engilbert Sigurðsson , geðlæknir , Sólveig Jóhannsdóttir , framkvæmdastjóri , og Birna Jónsdóttir , formaður , bera saman bækur sínar . Ögmundur lauk máli sínu með þeim orðum að „ krísan sem nú ríkir á Íslandi verður ekki notuð til að markaðsvæða heilbrigðiskerfið á Íslandi . Það verður ekki gert undir minni verkstjórn . Í mínum huga er heilbrigðisþjónustan lífæð samfélagsins vegna þess að þegar á reynir og heilsan brestur þá þurfum við öll á ykkur að halda . “ Hví ekki sjúkling í embættið ? Í kjölfarið spunnust líflegar umræður með fyrirspurnum til ráðherra og var helst spurt um nánari útlistanir á hugmyndum ráðherrans á einkarekstri , samstarfi við læknastéttina og hvernig ráðherrann hygðist standa að sparnaði í heilbrigðiskerfinu án þess að skerða þjónustu við sjúklinga . Hann var einnig spurður að því hvort ekki hefði komið til álita að læknir tæki að sér embætti heilbrigðisráðherra á sömu forsendum og hagfræðingur væri viðskiptaráðherra og lögfræðingur dómsmálaráðherra . Yfirlæknar og sviðstjórar ýmissa sviða Landspítalans notuðu einnig tækifærið til að vekja athygli ráðherrans á ýmsu sem sneri að þeirra sérsviðum innan spítalans . Vaka Ýr Sævarsdóttir , Tryggvi Þorgeirsson , Valentínus Þór Valdimarsson og Karl Erlingur Oddason , fulltrúar ungu kynslóðarinnar . Ögmundur svaraði því til að hann teldi ekki mögulegt að skera niður án þess að skerða þjónustu en hins vegar mætti velta því fyrir sér hvort eitthvað væri ekki ofgert , svo sem rannsóknir og / eða aðgerðir . Hann sagði það vel koma til álita að læknir væri heilbrigðisráðherra en eflaust mætti einnig hugsa sér að aðrir fulltrúar heilbrigðiskerfisins tækju embættið að sér og varpaði þeirri spurningu fram á móti hvort ekki mætti með sömu rökum ráða sjúkling í embætti heilbrigðisráðherra . Á föstudagsmorgninum héldu erindi um kreppuna og ýmis einkenni hennar sem snerta lýðheilsu og heilbrigði landsmanna , þeir Matthías Halldórsson landlæknir og Engilbert Sigurðsson geðlæknir . Var gerður góður rómur að erindum þeirra og líflegar umræður spunnust í kjölfarið . Vakti athygli að áhrif kreppunnar á lýðheilsuna virðast samkvæmt tölfræðinni ekki byrjuð að sýna sig fyrir alvöru en almennt voru fundarmenn sammála um að þau ættu eftir að koma betur í ljós . Hefðbundin aðalfundarstörf tóku við með skipan í vinnuhópa sem síðan skiluðu ályktunum fyrir fundinn . Eru þær birtar í heild sinni á heimasíðu Læknafélagsins www.lis.is . Árdís Ármannsdóttir unglæknir og Jórunn V. Valgarðsdóttir heimilislæknir á Selfossi .